Šutaj Eštok, Matúš, poslanec NR SR (2021-06-16):
Vážené panie poslankyne, vážení páni poslanci, vážený pán minister, už niekoľko mesiacov sa nás táto vládna koalícia snaží presvedčiť, že žiadna vojna v bezpečnostných zložkách štátu neexistuje, že neexistujú žiadne pochybnosti vo vyšetrovaní politicky najcitlivejších káuz a že neexistuje žiaden zápas o spravodlivosť a právny štát. Podľa vás, vládnej koalície, je všetko veľmi jednoduché. Vraj len polícia a prokuratúra má konečne rozviazané ruky a tá nezávisle koná proti všetkým zločincom. Všetky výhrady opozície majú spočívať v tom, že pri svojom pátraní dosahuje na čoraz vyššie a vyššie poschodia až k súčasným opozičným politikom a tí sú preto takí nervózni. Inými slovami, všetko, čo sa deje na Slovensku, je úplne normálne a nedeje sa nič iné ako očista štátu a spoločnosti. No, tento príbeh, ktorý už mesiace počúvame, je jednoducho jedna veľká lož a klam. Po prvé. Polícii a prokuratúre rozviazala ruky už vláda Petra Pellegriniho a tento fakt potvrdzuje aj niekdajší minister za KDH pán Vladimír Palko, ktorého, si myslím, nikto nespojí s nejakou podporou sociálnodemokratických vlád alebo strán. Akurát, že rozviazanie rúk alebo tiež známe heslo „padni, komu padni“ nespôsobovalo žiadne pochybnosti o tom, či nie sú mocenské zložky štátu zneužívané na politickú či osobnú pomstu. Všetko sa dialo v súlade so zákonom a princípmi právneho štátu. Napriek tomu končili za mrežami ľudia, o ktorých si to dlhé roky nikto ani len nedokázal predstaviť. Po druhé. Toto rozviazanie rúk má byť bežný stav. Stav, ktorý nemôže si nikto privlastňovať ako svoju osobnú zásluhu a už vôbec nie predseda vlády. Z môjho pohľadu je absolútne neprijateľné, aby si Igor Matovič ako premiér vešal na sociálnu sieť statusy o jeho prvom skalpe po zatknutí štátneho úradníka. Je nepredstaviteľné, aby ten istý človek z tohto miesta odkazoval opozícii, že má iba ticho sedieť, šúchať nohami a čakať, kedy príde NAKA. A je úplne nehorázne, ak si podpredsedníčka vlády pani Remišová kreslí svoje pexesá s tvárami ľudí, ktorí majú byť podľa jej predstáv umiestnení v base. Toto je normálne možno podľa vás, ale v právnom a demokratickom štáte toto normálne nie je. Ak by sa toto dialo za predchádzajúcich vlád, mali by sme tu protesty pred domami všetkých členov vlády, pouličné cirkusy s megafónmi, tak ako to Igor Matovič veľmi rád robil, či sťažnosti do zahraničia na autoritársky a nedemokratický režim. Noviny by vychádzali s prednými bielymi stranami a šéfredaktorovia úvodníkov vypisovali, ako je na Slovensku ohrozená demokracia. Dnes sa všetci tvárime, že vyhrážať sa opozícii trestnými stíhaniami je úplne normálne a dokonca to patrí k nejakému bontónu, ktorý ste tu zaviedli. Nie. Je úplne šialené, že vicepremiér pre ekonomiku pán Sulík bude rozprávať, ako je rozviazanie rúk polície osobná zásluha Igora Matoviča. To je ten istý vicepremiér Sulík, ktorý pred voľbami rozprával, ako treba spolitizovať políciu a dať ministrovi vnútra viac možností k policajným zložkám, pretože veď minister nesie politickú zodpovednosť. A keď dnes chceme vyvodzovať politickú zodpovednosť voči ministrovi vnútra, ktorému sa dostali podriadené zložky do otvorenej vojny, vykopávajú si navzájom dvere, SaS vyhlasuje, že ona ministra bez výhrad podrží. Absurdné. Ale vrátim sa však ku lži, ktorou nás tu vládna koalícia už mesiace kŕmi. K tomu, že je na Slovensku všetko v poriadku a jediné, čo sa deje, je skutočná očista spoločnosti. Nuž, tak si teda pripomeňme pár faktov, ktorých svedkami sme boli za posledné mesiace. Riaditeľ Slovenskej informačnej služby pán Pčolinský, za ktorého nesie priamu zodpovednosť Igor Matovič, vtedajší premiér, podá trestné oznámenie kvôli podozreniam, že vyšetrovanie viacerých citlivých prípadov je manipulované. Pár dní nato mu policajti vykopnú dvere a pred jeho manželkou a dieťaťom ho odvedú v putách. Odvedú ho za mreže, kde už niekoľko týždňov sedí jeho námestník pán Beňa. Mať vo väzbe šéfa tajnej služby a jeho zástupcu, to je úplne, úplne normálne. Pokračujem ďalej. Odchádzajúci šéf NAKA pán Zurian prehovorí o niekoľkých mimoriadne závažných skutočnostiach. Napríklad aj o tom, že premiér Igor Matovič sľuboval Slovenskej informačnej službe 20 mil. eur za to, ak uprace do svojich radov profesionálneho kajúcnika a udavača pána Makóa. Čuduj sa svete, počas jedného roka tých 20 mil. do SIS skutočne dorazí a Matovič vyzradí utajovanú skutočnosť, že Makó je členom tajnej služby. Samozrejme, voči Igorovi Matovičovi nikto nekoná, ale pre toto isté podozrenie, z toho istého činu pánovi Zurianovi vyvalili policajti dvere na byte, hoci s nimi pravidelne komunikuje a spolupracuje. To je tiež úplne, úplne normálne vo vašej džamahíriji. Podozrenie z manipulácie tých najcitlivejších politických káuz sú natoľko závažné, že súčasný premiér Eduard Heger kvôli nim zvolá do podzemia SIS najmocnejších ľudí tohto štátu. Prosím, skúste si predstaviť, čo by sa dialo za predchádzajúcej vlády, keby sa takéto stretnutie udialo. Keby sa v pivnici SIS stretol Fico, Kaliňák, Jankovská, Kováčik, Čižnár a ďalší. Nič iné by sa z médií neozývalo iba zúrivý rev o politickom ovplyvňovaní prokuratúry. Ale vládna koalícia sa opäť tvári, že sa nič nedeje a takéto stretnutie je úplne normálne a premiér Heger úplne bezočivo vyhlási, že takéto stretnutie pokojne zvolá aj v budúcnosti. To je tiež úplne normálne. No a na tomto stretnutí sa zúčastní šéf policajnej inšpekcie, teda človek, ktorý má byť zárukou detailného preverenia všetkých podozrivých trestnoprávnych postupov, a tento šéf inšpekcie je o pár týždňov na to vzaný do väzby za skutok, o ktorom jeho kolegovia vedeli už niekoľko rokov. Aj toto je zjavne normálne. Nikomu sa nezdá podozrivé, že každý, kto upozorní na nelegálne praktiky polície či prokuratúry, skončí za mrežami a s vyvalenými dverami na byte. Je to úplne normálne. Tak sa vás chcem opýtať, poznáte niekto európsku alebo inú vyspelú krajinu, v ktorej by takéto výstrelky boli normálne? V ktorej by sa navzájom zatýkali policajti a neviditeľný pán minister vnútra aby vykrikoval, že to len majú rozviazané ruky? To je nonsens a v každej demokratickej krajine by za toto padali celé vlády. Nie iba hlava jedného ministra, ktorý nevie, čo sa mu v rezorte deje. Zhrnuté a podčiarknuté, o rozviazaných rukách táto rozprávka je absurdná. Ja vám dnes poviem skutočný príbeh toho, čo sa na Slovensku deje. Vy, strany vládnej koalície, ste vyhrali voľby so svojimi sľubmi, že budete bojovať s korupciou a uskutočníte ozajstnú očistu štátu od ľudí, ktorí vo svojich funkciách zlyhali. Zároveň však ste zbadali, že vaše silné slová nie sú podporené dostatočnými dôkazmi. Preto ste sa rozhodli uskutočniť za každú cenu kroky, po ktorých by množstvo ľudí skončilo vo väzbe a to by ste mohli prezentovať ako svoj jediný politický úspech. Na tento účel vznikla podľa všetkého nelegálna skupinka vyšetrovateľov, prokurátorov, ktorí sa rozhodli dostať ľudí do väzby pomocou koordinovaných výpovedí tzv. kajúcnikov udavačov. Títo profesionálni udavači vypovedali proti mnohým ľuďom spätými s predchádzajúcimi, spätými s predchádzajúcimi vládami. Zatiaľ čo tzv. kajúcnici si lietali súkromnými lietadlami do Dubaja a dostávali za svoje vlastné zločiny smiešne sadzby, ostatní skončili v kolúznej väzbe dva krát tri metre, kde im 23 hodín denne nezasvieti ani slnko, v postavení právne nevinných ľudí, ktorí čakajú na spravodlivý súdny proces. Pôsobenie tejto skupinky vyšetrovateľov a prokurátorov zachytila Slovenská informačná služba a zmonitorovala ho spôsobom, ktorý môže byť použitý pred súdom. Dôkazy, ktoré zmonitorovala, môžu byť použité v konaní pred súdom, to nám tu povedal šéf Slovenskej informačnej služby pán Aláč. To vám nehovorí opozícia, ale váš nominant, nominant SaS, ktorý priamo spadá, nominant SME RODINA, ktorý priamo spadá Eduardovi Hegerovi. To, čo zmonitorovala SIS, boli nesmierne vážne zistenia, preto s nimi boli oboznámené špičky tohto štátu na utajovanom stretnutí v SIS a následne aj poslanci parlamentu tu na neverejnom rokovaní sme počuli, čo sa v štáte deje. Všetky podozrenia voči policajtom, vyšetrovateľom či prokurátorom mala preveriť práve inšpekčná služba ministerstva vnútra. A jej šéfa, ktorý mal na to dohliadať, zadržala NAKA za podozrenie, o ktorom dávno vedela, o nejakom televízore, že zobral pred 15 rokmi. Je úplne očividné, že niekto si neželá vyšetrovanie a odhalenie praktík, ktoré nemajú nič spoločné so spravodlivosťou, no o to viac s politickou a osobnou pomstou. Keďže pravým dôvodom na tieto postupy, v absolútnom rozpore so zásadami demokratického a právneho štátu, bola politická objednávka, je úplne zrejmé, že nitky tejto nelegálnej skupinky sa zbiehajú v rukách politika. Sme presvedčení, že týmto politikom bol samotný Igor Matovič, váš šéf, ktorý sa osobne stretával s najväčšími kajúcnikmi a staral sa o ich ďalšie pôsobenie v štátnych zložkách. Keďže premiér alebo hovorca vlády, neviem, ako ho nazvať, Eduard Heger o celom tomto komplote vie a zjavne ho kryje, navrhol HLAS – sociálna demokracia vyslovenie nedôvery predsedovi vlády a celej vláde, na čo zbierame podpisy poslancov na zvolanie mimoriadnej schôdze. Verím, že ešte tento týždeň sa nám tie podpisy podarí nazbierať. Minister vnútra bol vyzvaný, aby okamžite rezignoval zo svojej funkcie, no pán minister v sebe nenašiel dostatok slušnosti a pokory na tento krok, a preto sme tu dnes, preto ho odvolávame. To je ten hlavný dôvod, prečo tu sme. Roman Mikulec nezvláda riadenie silových zložiek štátu, ktoré prerástli cez hlavu politickej kontrole a pustili sa do otvorenej vojny, to je fakt, toto sa dnes na Slovensku deje. A namiesto dôkazného prešetrenia podozrení o zlyhaní orgánov činných v trestnom konaní sme svedkami ďalšieho útoku voči ľuďom, ktorí majú tieto pochybenia vyšetrovať. Pán Mikulec nedokáže vysvetliť absolútne nič. Nič. Bráni sa absolútne podpásovými spôsobmi – vyťahovaním akýchsi spravodajských informácií na predstaviteľov opozície a vykrikovaním nezmyslov v spriatelených médiách. Toto je pravda, čo sa dnes na Slovensku deje. A zopakujem to ešte raz to najdôležitejšie: – Táto vládna koalícia zlyhala vo všetkom, na čo siahla. – Boj s pandémiou katastrofálne prehrala a jeho výsledkom je 12-tisíc obetí, násobné množstvá v porovnaní s podobne veľkými krajinami. – Vláda nedokázala pomôcť hospodárstvu a pokojne sa prizerá, ako celé jeho sektory smerujú do krachu. Kvôli infantilným hrám a sporom Igora Matoviča s Richardom Sulíkom nedokážete pomôcť podnikateľom či doráňanej kultúre, to je fakt. – Vládne strany ako na bežiacom páse porušujú všetky svoje predvolebné sľuby o transparentnosti, o otvorenom vládnutí. – Oklamali ste ľudí v sociálnej oblasti, kde ste im nasľubovali zachovanie všetkých sociálnych istôt, a dnes ich rušíte jedno za druhým. Napriek tomu, že šetríte na ekonomike aj na ľuďoch, dostávate Slovensko do bezprecedentného a nebezpečného zadlžovania, na tzv. grécku cestu. – Zlyhali ste kompletne, kompletne vo všetkom a jediné, čo vám ostalo, čím sa bezostyšne chválite ako svojimi osobnými úspechmi, bolo zatýkanie všetkých, ktorí boli spätí s predchádzajúcimi vládami. – Tvrdíte nám, že nastoľujete spravodlivosť, a preto sa neštítite klamať, podvádzať iba preto, aby ste zakryli zúfalý fakt, že tá spravodlivosť je manipulovaná a znásilňovaná vami. Dámy a páni, odvolávanie ministra Mikulca je len prvým krokom k nastoleniu elementárneho poriadku a skončenia vojny v polícii. Ak chcete upokojiť situáciu na Slovensku, hlasujte za jeho odvolanie, inak bude tento chaos s pištoľami za pásom iba ďalej pokračovať. Ďakujem pekne.